CELEX: 32019R0820
Language: da
Date: 2019-02-04 00:00:00
Title: Kommissionens delegerede forordning (EU) 2019/820 af 4. februar 2019 om supplerende regler til Europa-Parlamentets og Rådets forordning (EU) nr. 345/2013 for så vidt angår interessekonflikter i forbindelse med europæiske venturekapitalfonde (EØS-relevant tekst.)

22.5.2019   
               
               
                  DA
               
               
                  Den Europæiske Unions Tidende
               
               
                  L 134/8
               
            
         KOMMISSIONENS DELEGEREDE FORORDNING (EU) 2019/820
         af 4. februar 2019
         om supplerende regler til Europa-Parlamentets og Rådets forordning (EU) nr. 345/2013 for så vidt angår interessekonflikter i forbindelse med europæiske venturekapitalfonde
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 345/2013 af 17. april 2013 om europæiske venturekapitalfonde (1), særlig artikel 9, stk. 5, og
         ud fra følgende betragtninger:
         
                     (1)
                  
                  
                     For at sikre effektiv kontrol med og styring af interessekonflikter i forbindelse med europæiske venturekapitalfonde er det vigtigt at præcisere de situationer, hvori interessekonflikter let kan opstå.
                  
               
                     (2)
                  
                  
                     I forbindelse med kvalificerede venturekapitalfonde afhænger de forskellige typer interessekonflikter af de involverede personers rolle, interesser og incitamenter. For at gøre det lettere at identificere interessekonflikter i denne forbindelse er det nødvendigt at opstille en liste over situationer, som anses for at give anledning til interessekonflikter. Denne liste bør være tilstrækkeligt vidtfavnende, således at den kan omfatte alle de forskellige typer interessekonflikter, som kan opstå i forbindelse med europæiske venturekapitalfonde. De forskellige typer interessekonflikter bør derfor omfatte situationer, hvor der er udsigt til at opnå en økonomisk gevinst eller undgå et økonomisk tab, eller hvor der gives incitamenter på en måde, som fremmer særlige interesser på bekostning af den kvalificerede venturekapitalfonds eller dennes investorers interesser.
                  
               
                     (3)
                  
                  
                     Forvaltere af kvalificerede venturekapitalfonde bør indføre procedurer og træffe foranstaltninger for at sikre, at personer, der udfører sådanne forretningsaktiviteter, udfører disse aktiviteter i den kvalificerede venturekapitalfonds og dennes investorers bedste interesse. For at opnå det samme niveau af investorbeskyttelse i Unionen og gøre det muligt for disse forvaltere at vedtage og følge en konsekvent og effektiv praksis for forhindring, overvågning og styring af interessekonflikter, bør der opregnes et minimum af initiativer i deres politik vedrørende interessekonflikter. For at undgå unødvendige administrative byrder og samtidig sikre et passende niveau af investorbeskyttelse bør politikkerne vedrørende interessekonflikter tilpasses til arten, omfanget og kompleksitetsgraden af forvalternes forretninger.
                  
               
                     (4)
                  
                  
                     Det er muligt, at de procedurer og foranstaltninger, der er omhandlet i politikkerne vedrørende interessekonflikter, ikke er tilstrækkelige til at beskytte den kvalificerede venturekapitalfonds og dennes investorers interesser, og hvis det er tilfældet, bør forvalterne af de kvalificerede venturekapitalfonde tage de yderligere initiativer, der er nødvendige for at beskytte disse interesser. Disse initiativer bør omfatte underretning af den øverste ledelse eller et andet kompetent internt organ i den kvalificerede venturekapitalfond og vedtagelse af de beslutninger eller tiltag, der er nødvendige for at handle i den kvalificerede venturekapitalfonds og dennes investorers bedste interesse.
                  
               
                     (5)
                  
                  
                     Forvaltere af kvalificerede venturekapitalfonde kan deltage aktivt i ledelsen af virksomheder, som den kvalificerede venturekapitalfond investerer i. For at forhindre interessekonflikter og sikre, at disse forvalteres stemmerettigheder udøves til fordel for både den berørte kvalificerede venturekapitalfond og investorerne heri, er det nødvendigt at præcisere de krav, der stilles i forbindelse med udøvelsen af disse stemmerettigheder. For at sikre en tilstrækkelig standard for investorbeskyttelse bør forvaltere af kvalificerede venturekapitalfonde udarbejde passende og effektive strategier i denne henseende og efter anmodning give en kortfattet beskrivelse af disse strategier og de foranstaltninger, de har truffet.
                  
               
                     (6)
                  
                  
                     For at sikre effektiv formidling af oplysninger om interessekonflikter bør oplysningerne ajourføres regelmæssigt. I betragtning af de risici, der er forbundet med at anvende et websted som et redskab til at oplyse om interessekonflikter, bør der opstilles kriterier for offentliggørelse af sådanne oplysninger på et websted.
                  
               
                     (7)
                  
                  
                     For at gøre det muligt for forvaltere af kvalificerede venturekapitalfonde at tilpasse sig de nye krav bør anvendelsesdatoen for denne forordning udskydes i seks måneder —
                  
               VEDTAGET DENNE FORORDNING:
         
            Artikel 1
            Forskellige typer interessekonflikter
            I forbindelse med artikel 9, stk. 2, i forordning (EU) nr. 345/2013 er de forskellige typer interessekonflikter situationer, hvor en forvalter af en kvalificeret venturekapitalfond, en person, som faktisk udøver denne forvalters erhvervsvirksomhed, en ansat i eller en person, som direkte eller indirekte kontrollerer eller kontrolleres af denne forvalter, af en anden kvalificeret venturekapitalfond eller en kollektiv investeringsvirksomhed, herunder et institut for kollektiv investering i værdipapirer (investeringsinstitut), der forvaltes af den samme forvalter, eller investoren heri
            
                        a)
                     
                     
                        let vil kunne opnå en økonomisk gevinst eller undgå et økonomisk tab på bekostning af den kvalificerede venturekapitalfond eller investorerne heri
                     
                  
                        b)
                     
                     
                        har en anden interesse i udfaldet af en tjenesteydelse eller en aktivitet, som leveres til den kvalificerede venturekapitalfond eller investorerne heri, end den kvalificerede venturekapitalfond eller investorerne heri
                     
                  
                        c)
                     
                     
                        har en anden interesse i udfaldet af en transaktion, der gennemføres på vegne af den kvalificerede venturekapitalfond eller investorerne heri, end den kvalificerede venturekapitalfond eller investorerne heri
                     
                  
                        d)
                     
                     
                        har et finansielt eller andet incitament til at:
                        
                                    —
                                 
                                 
                                    sætte de interesser, som en investor, en gruppe investorer eller en anden kollektiv investeringsvirksomhed, herunder et investeringsinstitut, har, over de interesser, som den kvalificerede venturekapitalfond eller dennes investorer har
                                 
                              
                                    —
                                 
                                 
                                    sætte de interesser, som en enkelt investor i den kvalificerede venturekapitalfond har, over de interesser, som en anden investor eller gruppe investorer i denne fond har
                                 
                              
                  
                        e)
                     
                     
                        udfører de samme aktiviteter for den kvalificerede venturekapitalfond, en anden kollektiv investeringsvirksomhed, herunder et investeringsinstitut, eller en investor
                     
                  
                        f)
                     
                     
                        betaler eller modtager andre gebyrer eller provisioner eller giver eller gives andre naturalieydelser end dem, der er omhandlet i artikel 24, stk. 1, i Kommissionens delegerede forordning (EU) nr. 231/2013 (2)
                        
                     
                  
                        g)
                     
                     
                        påvirker og har en personlig interesse i at påvirke udviklingen i en kvalificeret porteføljevirksomhed til skade for den kvalificerede venturekapitalfond eller investorerne heri eller på bekostning af virkeliggørelsen af den kvalificerede venturekapitalfonds mål.
                     
                  
         
            Artikel 2
            Politik vedrørende interessekonflikter
            
               1.   En forvalter af en kvalificeret venturekapitalfond skal opstille, gennemføre og til stadighed have en skriftlig politik vedrørende interessekonflikter, der er passende set i forhold til denne forvalters størrelse og organisation og arten, omfanget og kompleksitetsgraden af dennes forretninger.
            
            
               2.   Den politik vedrørende interessekonflikter, der er omhandlet i stk. 1, skal på linje med artikel 1 identificere de omstændigheder, der kan give anledning til en interessekonflikt, og præcisere de foranstaltninger, der skal træffes, og de procedurer, der til stadighed skal følges.
            
         
         
            Artikel 3
            Procedurer og foranstaltninger til at påvise, styre og overvåge interessekonflikter
            De foranstaltninger, der skal træffes, og de procedurer, der skal følges, jf. artikel 2, stk. 2, skal som minimum omfatte følgende initiativer:
            
                        a)
                     
                     
                        forbud mod udveksling af oplysninger mellem de i artikel 1 omhandlede personer eller enheder, hvis en sådan udveksling af oplysninger kan føre til eller fremme interessekonflikter
                     
                  
                        b)
                     
                     
                        adskillelse af tilsynet med de i artikel 1 omhandlede personer eller enheder, hvis interesser kan være modstridende
                     
                  
                        c)
                     
                     
                        fjernelse af forbindelsen mellem eller afhængigheden af aflønningen af de i artikel 1 omhandlede personer eller enheder, som hovedsageligt udfører én aktivitet, og aflønningen af — eller de indtægter, der genereres af — personer eller enheder, som hovedsageligt udfører en anden aktivitet, hvis der kan opstå en interessekonflikt i forbindelse med de pågældende aktiviteter
                     
                  
                        d)
                     
                     
                        foranstaltninger, som skal forhindre de i artikel 1 omhandlede personer eller enheder i udøvelse af utilbørlig indflydelse på forvaltningen af den kvalificerede venturekapitalfond
                     
                  
                        e)
                     
                     
                        foranstaltninger, som skal forhindre eller styre de i artikel 1 omhandlede personers eller enheders deltagelse i aktiviteter, som kan give anledning til interessekonflikter.
                     
                  
         
            Artikel 4
            Håndtering af konsekvenserne af interessekonflikter
            Hvis de foranstaltninger og procedurer, der er omhandlet i politikken vedrørende interessekonflikter i henhold til artikel 2, stk. 2, og artikel 3, ikke er tilstrækkelige til med rimelig sikkerhed at forebygge risikoen for, at den kvalificerede venturekapitalfonds eller dennes investorers interesser skades, skal forvaltere af en kvalificeret venturekapitalfond tage følgende initiativer:
            
                        a)
                     
                     
                        straks underrette den øverste ledelse eller et andet kompetent internt organ eller den øverste ledelse eller et andet kompetent internt organ i den kvalificerede venturekapitalfond om risikoen for, at denne fonds eller dennes investorers interesser skades
                     
                  
                        b)
                     
                     
                        træffe enhver beslutning eller foranstaltning for at sikre, at de handler i den kvalificerede venturekapitalfonds eller dennes investorers bedste interesse.
                     
                  
         
            Artikel 5
            Strategier for udøvelse af stemmerettigheder med det formål at forhindre interessekonflikter
            
               1.   Forvaltere af kvalificerede venturekapitalfonde skal udvikle passende og effektive skriftlige strategier, der har til formål at fastlægge, hvornår og hvordan stemmerettigheder i den kvalificerede venturekapitalfonds portefølje udøves til fordel for både den berørte kvalificerede venturekapitalfond og investorerne heri.
            
            
               2.   De i stk. 1 omhandlede strategier skal fastlægge de foranstaltninger, der skal træffes, og de procedurer, der skal følges, og skal som minimum omfatte følgende foranstaltninger:
               
                           a)
                        
                        
                           overvågning af relevante virksomhedsbegivenheder
                        
                     
                           b)
                        
                        
                           sikring af, at stemmerettigheder udøves i overensstemmelse med den kvalificerede venturekapitalfonds investeringsmål og -politik
                        
                     
                           c)
                        
                        
                           forebyggelse og styring af interessekonflikter, som opstår på grund af disse stemmerettigheders udøvelse.
                        
                     
            
               3.   Forvaltere af kvalificerede venturekapitalfonde skal efter anmodning give investorer en kortfattet beskrivelse af de i stk. 1 og 2 omhandlede strategier og nærmere oplysninger om de foranstaltninger, der er truffet i henhold til disse strategier.
            
         
         
            Artikel 6
            Oplysninger om interessekonflikter
            
               1.   Forvaltere af kvalificerede venturekapitalfonde skal give de i artikel 9, stk. 4, i forordning (EU) nr. 345/2013 omhandlede oplysninger på et varigt medium som omhandlet i artikel 2, stk. 1, litra m), i Europa-Parlamentets og Rådets direktiv 2009/65/EF (3) og holde disse oplysninger ajourført.
            
            
               2.   Forvaltere af kvalificerede venturekapitalfonde kan formidle de i stk. 1 omhandlede oplysninger ved hjælp af et websted uden at rette disse oplysninger personligt til investoren, forudsat at alle følgende betingelser er opfyldt:
               
                           a)
                        
                        
                           investorerne er blevet oplyst om webstedets adresse og det sted på webstedet, hvor der er adgang til oplysningerne
                        
                     
                           b)
                        
                        
                           investorerne er indforstået med formidling af disse oplysninger ved hjælp af et websted
                        
                     
                           c)
                        
                        
                           der er løbende adgang til oplysningerne på webstedet i så langt et tidsrum, som investorerne med rimelighed kan have brug for at have adgang hertil.
                        
                     
         
         
            Artikel 7
            Ikrafttræden og anvendelse
            Denne forordning træder i kraft på tyvendedagen efter offentliggørelsen i Den Europæiske Unions Tidende.
            Den anvendes fra den 11. december 2019.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 4. februar 2019.
            
               
                  På Kommissionens vegne
               
               Jean-Claude JUNCKER
               
                  Formand
               
            
         
         
            (1)  Europa-Parlamentets og Rådets forordning (EU) nr. 345/2013 af 17. april 2013 om europæiske venturekapitalfonde (EUT L 115 af 25.4.2013, s. 1).
         
            (2)  Kommissionens delegerede forordning (EU) nr. 231/2013 af 19. december 2012 om udbygning af Europa-Parlamentets og Rådets direktiv 2011/61/EU for så vidt angår undtagelser, generelle vilkår for drift, depositarer, gearing, gennemsigtighed og tilsyn (EUT L 83 af 22.3.2013, s. 1).
         
            (3)  Europa-Parlamentets og Rådets direktiv 2009/65/EF af 13. juli 2009 om samordning af love og administrative bestemmelser om visse institutter for kollektiv investering i værdipapirer (investeringsinstitutter) (EUT L 302 af 17.11.2009, s. 32).